Končno poročilo pooblaščenca za zaslišanje (1)

E.ON/Innogy

(Zadeva M.8870)

(2020/C 379/06)

1. Komisija je 31. januarja 2019 prejela priglasitev predlagane koncentracije v skladu s členom 4 Uredbe o združitvah (2), s katero bo podjetje E.ON SE („E.ON“, Nemčija) pridobilo izključni nadzor nad dejavnostjo distribucije in rešitev za potrošnike ter nekaterimi sredstvi na področju proizvodnje električne energije podjetja Innogy SE („Innogy“, Nemčija) („predlagana transakcija“) (3).

2. Komisija je 7. marca 2019 sprejela sklep o začetku postopka na podlagi člena 6(1)(c) Uredbe o združitvah („sklep na podlagi člena 6(1)(c)“). V tem sklepu je Komisija ugotovila, da so obstajali resni pomisleki glede tega, ali je predlagana transakcija zaradi horizontalnih neusklajenih učinkov na različne maloprodajne trge oskrbe z električno energijo in plinom na Češkem, v Nemčiji, na Madžarskem in Slovaškem združljiva z notranjim trgom in delovanjem Sporazuma EGP.

3. Podjetje E.ON je 20. marca 2019 predložilo odgovor na sklep na podlagi člena 6(1)(c).

4. Ker podjetji E.ON in Innogy nista predložili popolnih informacij v odziv na zahtevi po informacijah, je Komisija 25. in 29. marca 2019 sprejela dva sklepa na podlagi člena 11(3) Uredbe o združitvah, pri čemer je bil prvi naslovljen na podjetje E.ON, drugi pa na podjetji E.ON in Innogy. S tema sklepoma so se začasno prekinili roki iz prvega pododstavka člena 10(3) Uredbe o združitvah. Podjetje E.ON (skupaj s podjetjem Innogy, kar zadeva sklep, naslovljen na podjetje E.ON in podjetje Innogy) je popolne odgovore predložilo 5. oziroma 11. aprila 2019. V skladu s tem je prva začasna prekinitev trajala od 22. marca do konca 11. aprila 2019.

5. Ker podjetji RWE in Innogy nista predložili popolnih informacij v odziv na zahtevo po informacijah, je Komisija 30. aprila 2019 sprejela še en sklep na podlagi člena 11(3) Uredbe o združitvah. Tudi s tem sklepom so se začasno prekinili roki iz prvega pododstavka člena 10(3) Uredbe o združitvah. Podjetje Innogy je popoln odgovor predložilo 8. maja 2019, zato je druga začasna prekinitev trajala od 29. aprila do konca 8. maja 2019.

6. Med 7. februarjem in 14. majem 2019 je bilo 18 podjetij, dejavnih na istih ali povezanih trgih, priznanih kot zainteresirane tretje osebe v skladu s členom 5 Sklepa 2011/695/EU. Komisija je v postopku z njimi večkrat ustno in pisno sodelovala, zato so lahko izrazila svoja mnenja o predlagani transakciji v skladu s členom 16(1) izvedbene uredbe o združitvah (4).

7. Komisija je 7. junija 2019 podaljšala rok za sprejetje končnega sklepa za 20 delovnih dni v skladu s tretjim stavkom drugega pododstavka člena 10(3) Uredbe o združitvah.

8. Podjetje E.ON je 20. junija 2019 Komisiji predložilo prvi uradni sklop predlaganih zavez, za katere je Komisija 21. junija 2019 izvedla tržni preizkus. Prav tako je 3. julija 2019 Komisiji predložilo revidirane zaveze, v katerih je upoštevalo povratne informacije na podlagi tržnega preizkusa („končne zaveze“).

9. Komisija ni izdala obvestila o nasprotovanju v skladu s členom 13(2) izvedbene uredbe o združitvah (5). Uradnega ustnega zaslišanja iz člena 14 navedene uredbe zato ni bilo.

10. Pooblaščenec za zaslišanje je 7. avgusta 2019 zavrnil skupno zahtevo dveh zainteresiranih tretjih oseb za odobritev dostopa do obrazložitve Komisije, predhodnih ugotovitev preiskave in predvidenega sklepa v skladu s členom 7(2)(d) in členom 7(3) Sklepa 2011/695/EU. Zainteresirani tretji osebi sta bili glede na posebno sodelovanje, ki je potekalo z njima (splošneje opisano v odstavku 6), ustrezno obveščeni o vrsti in vsebini postopka ter sta lahko učinkoviti uveljavili svojo pravico do predložitve stališč o škodljivih učinkih priglašene koncentracije nanju. Pravica zainteresiranih tretjih oseb do zaslišanja ne zajema pravice do obveščenosti o predvidenem sklepu Komisije ali njegovi obrazložitvi (6).

11. Komisija v osnutku sklepa ugotavlja, da se s končnimi zavezami odpravljajo bistvene ovire za učinkovito konkurenco na notranjem trgu ali njegovem znatnem delu, ki bi sicer nastale zaradi predlagane transakcije. Zato je v osnutku sklepa navedeno, da je predlagana transakcija združljiva z notranjim trgom in delovanjem Sporazuma EGP ob doslednem spoštovanju končnih zavez.

12. Na splošno menim, da se je v tem postopku spoštovalo učinkovito uveljavljanje procesnih pravic.

Bruselj, 5. septembra 2019 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29) („Sklep 2011/695/EU“).

(2) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (Uredba ES o združitvah) (UL L 24, 29.1.2004, str. 1) („Uredba o združitvah“).

(3) Podjetje Innogy je trenutno pod nadzorom podjetja RWE AG („RWE“, Nemčija). Predlagana transakcija je del zapletene zamenjave sredstev med podjetjema RWE in E.ON. V ločeni zadevi (zadeva M.8871) je podjetje RWE Komisiji priglasilo predlagano pridobitev skupnega ali izključnega nadzora nad nekaterimi proizvodnimi sredstvi podjetja E.ON; Komisija je pridobitev brez pogojev odobrila 26. februarja 2019.

(4) Uredba Komisije (ES) št. 802/2004 z dne 21. aprila 2004 o izvajanju Uredbe Sveta (ES) št. 139/2004 o nadzoru koncentracij podjetij (UL L 133, 30.4.2004, str. 1) („izvedbena uredba o združitvah“).

(5) Uredba Komisije (ES) št. 802/2004 o izvajanju Uredbe Sveta (ES) št. 139/2004 o nadzoru koncentracij podjetij (UL L 133, 30.4.2004, str. 1; popravek UL L 172, 6.5.2004, str. 9).

(6) Glej sodbo v zadevi T-290/94, Kaysersberg/Komisija, EU:T:1997:186, točke 105–109.